ΚΑΝΟΝΙΣΜΟΣ (ΕΚ) αριθ. 1608/1999 ΤΗΣ ΕΠΙΤΡΟΠΗΣ

της 22ας Ιουλίου 1999

για την κατάργηση ορισμένων κανονισμών της Επιτροπής όσον αφορά το Ευρωπαϊκό Γεωργικό Ταμείο Προσανατολισμού και Εγγυήσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής(1), όπως τροποποιήθηκε τελευταία από τον κανονισμό (ΕΚ) αριθ. 1287/95(2), και ιδίως το άρθρο 4 παράγραφος 6, το άρθρο 5 παράγραφος 3 και το άρθρο 5α,

τον κανονισμό (ΕΟΚ) αριθ. 1883/78 του Συμβουλίου, της 2ας Αυγούστου 1978, περί των γενικών κανόνων επί της χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων(3), όπως τροποποιήθηκε τελευταία από τον κανονισμό (ΕΚ) αριθ. 1259/96(4), και ιδίως το άρθρο 1,

τον κανονισμό (ΕΟΚ) αριθ. 474/77 του Συμβουλίου, της 8ης Μαρτίου 1977, περί χωριστού καταλογισμού στον προϋπολογισμό των Κοινοτήτων της δημοσιονομικής επιπτώσεως εκ της εφαρμογής διαφορετικών συντελεστών μετατροπής επί των μέτρων που χρηματοδοτούνται από το ΕΓΤΠΕ, τμήμα Εγγυήσεων(5), και ιδίως το άρθρο 1,

τον κανονισμό (ΕΟΚ) αριθ. 2681/74 του Συμβουλίου, της 21ης Οκτωβρίου 1974, περί κοινοτικής χρηματοδοτήσεως των δαπανών πού προκύπτουν από την προμήθεια γεωργικών προϊόντων λόγω της επισιτιστικής βοήθειας(6), και ιδίως το άρθρο 5,

Εκτιμώντας:

(1) ότι ορισμένες νομοθετικές πράξεις όσον αφορά το ΕΓΤΠΕ κατέστησαν άνευ αντικειμένου, εκ του γεγονότος ιδίως των τροποποιήσεων που επήλθαν στη βασική νομοθεσία, καθώς και στην περάτωση των κανονιστικών γεγονότων για τα οποία οι πράξεις αυτές είχαν δημιουργηθει· ότι, για λόγους σαφήνειας και νομικής ασφάλειας, και μεριμνώντας για απλούστευση, πρέπει να καταργηθούν επίσημα αυτές οι νομοθετικές πράξεις·

(2) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχειρίσης του ΕΓΤΠΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι κανονισμοί που αναγράφονται στο παράρτημα καταργούνται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 94 της 28.4.1970, σ. 13.

(2) ΕΕ L 125 της 8.6.1995, σ. 1.

(3) ΕΕ L 216 της 5.8.1978, σ. 1.

(4) ΕΕ L 163 της 2.7.1996, σ. 10.

(5) ΕΕ L 64 της 10.3.1977, σ. 2.

(6) ΕΕ L 288 της 25.10.1974, σ. 1.

ΠΑΡΑΡΤΗΜΑ

- Κανονισμός (ΕΟΚ) αριθ. 249/77 της Επιτροπής, της 2ας Φεβρουαρίου 1977, περί του τρόπου εφαρμογής του κανονισμού (ΕΟΚ) αριθ. 2681/74 περί της κοινοτικής χρηματοδοτήσεως των δαπανών που προκύπτουν από την χορήγηση γεωργικών προϊόντων βάσει της επισιτιστικής βοήθειας (ΕΕ L 34 της 5.2.1977, σ. 21).

- Κανονισμός (ΕΟΚ) αριθ. 679/77 της Επιτροπής, της 31ης Μαρτίου 1977, περί της μεθόδου και των τρόπων εφαρμογής για τον χωριστό καταλογισμό στον προϋπολογισμό των Κοινοτήτων της δημοσιονομικής επιπτώσεως εκ της εφαρμογής διαφορετικών συντελεστών μετατροπής για τα μέτρα τα χρηματοδοτούμενα από το ΕΓΤΠΕ, τμήμα Εγγυήσεων (ΕΕ L 84 της 1.4.1977, σ. 45).

- Κανονισμός (ΕΟΚ) αριθ. 724/78 της Επιτροπής, της 10ης Απριλίου 1978, περί τροποποιήσεως του κανονισμού (ΕΟΚ) αριθ. 679/77 και περί καθορισμού των συντελεστών για το οικονομικό έτος 1978 (ΕΕ L 98 της 11.4.1978, σ. 9).

- Κανονισμός (ΕΟΚ) αριθ. 2365/87 της Επιτροπής, της 29ης Φεβρουαρίου 1987, σχετικά με τους τρόπους λογιστικής καταχώρησης των δαπανών που προκύπτουν από τις ειδικές διαθέσεις βουτύρου προερχόμενου από δημόσια αποθέματα (ΕΕ L 215 της 5.8.1987, σ. 17).

- Κανονισμός (ΕΟΚ) αριθ. 380/88 της Επιτροπής, της 10ης Φεβρουαρίου 1988, για τον κατάλογο των μέτρων που ανταποκρίνονται στην έννοια των παρεμβάσεων που προορίζονται για τη ρύθμιση των γεωργικών αγορών κατά την έννοια του άρθρου 3 παράγραφος 1 τον κανονισμού (ΕΟΚ) αριθ. 729/70 του Συμβουλίου (ΕΕ L 38 της 11.2.1988, σ. 10).

- Κανονισμός (ΕΟΚ) αριθ. 2775/88 της Επιτροπής, της 7ης Σεπτεμβρίου 1988, σχετικά με τις λεπτομέρειες εφαρμογής του άρθρου 5α του κανονισμού (ΕΟΚ) αριθ. 729/70 του Συμβουλίου (ΕΕ L 249 της 8.9.1988, σ. 8).